A banda de la relativa polèmica, en el que hi ha coincidència absoluta és a “posar-nos a fer feina immediatament tots” i a “remar en la mateixa direcció” cap a les eleccions de maig de l’any que ve, diuen a la direcció. El repte, en paraules de la co-coordinadora de Més per Mallorca, i vicepresidenta i consellera de Turisme del Govern, Bel Busquets, és “guanyar quatre anys més per a l’esquerra” en el poder autonòmic illenc, així com als Consells i principals ajuntaments. A pesar que l’última enquesta publicada indica que Més podria rebre un càstig sever —amb la potencial pèrdua de la meitat dels sis diputats que va obtenir el 2015— els dirigents no volen perdre l’optimisme. “Com a mínim, mantindrem la força que tenim”, diu Busquets. La diputada d’Esquerra, Vilaret, de la seva banda, es mostra convençuda que “el que importa és fer ben feta la feina cada dia i, quan sigui el moment, ja retrem comptes als ciutadans del que hem fet” i “si així ho fem”, les coses “aniran bé”.